als_Latn dik_Latn sag_Latn
Lidhur me situatën politike në Maqedoni për formimin e Qeverisë së re, eurodeputetët Vajgëll dhe Flekenshtejn kanë thënë se zgjedhjet e reja nuk do të jenë të dobishme për vendin, por që shansi për formimin e qeverisë duhet t’i jepet partisë së dytë për nga numri i mandatave.
“Për Maqedoninë në këtë moment opsioni më kundërproduktiv do të ishte të shkojë në zgjedhje të reja. Një gjë e tillë do të shkaktonte sërish ndarje që çuan më herët në përpilimin e Marrëveshjes së Përzhinës si dhe aktivizimin e institucioneve të ndryshme në nivel evropian për ta ndihmuar Maqedoninë drejt stabilizimit dhe vendosjes së dialogut të brendshëm politik. Zgjedhjet sjellin paqartësi, humbje forcash, humbje kohe. Unë mendoj se duhet të shfrytëzohen mundësitë normale që një shoqëri dhe shtet demokratik i ka. Nëse nuk ka pasur suksese njëri mandatar shansi duhet ti jepet mandatarit tjetër”, ka thënë Vajgëll.
“Në shtetin tim nëse njëri dështon, grupi i dytë më i madh merr shansin. Sepse fillimisht të gjithë duhet të shohin nëse koalicionet janë të mundshme për të siguruar shumicën që do ta udhëheq shtetin.Por të provosh vetëm njërën mundësi dhe pastaj ta ndalosh lojën kjo nuk është normale në shtetin tim. Të gjithë e dimë se një fazë e re fushatash për disa muaj do të thotë humbje shtesë prej disa muajsh për përmbushjen e reformave të nevojshme, për një qeveri stabile. Por nëse është e nevojshme ata duhet ta bëjnë një gjë të tillë, por mendoj se fillimisht duhet të përpiqen në çdo mënyrë të formojnë qeveri stabile dhe për momentin me sa jam unë i informuar vetëm një pjesë e përpjekjeve janë bërë në këtë drejtim”, ka thënë Flekenshtejn. Ndërkohë, jo më larg se dje, Komisioni Evropian njoftoi që presidenti Ivanov duhet të caktojë sa më parë mandatarin për formimin e një qeverie stabile.
als_Latn als_Latn als_Latn